PERIODISK EMNERAPPORT IRSK1100 H06
Emneansvarlig lærer: Lise Bakke Brøndbo

Emneansvarlig lærer har ansvar for å utarbeide rapporten som skal dekke hele perioden siden forrige periodiske evaluering. I tillegg til gjennomføringsdata fra studieadministrasjonen skal rapporten bygge på vurderinger fra følgende grupper:

Lærernes og ev. det administrative personalets vurdering av 
o	målgruppe/rekruttering (antall, nivå, forkunnskaper, programtilhørighet)
o	undervisnings- og vurderingsformene, særlig i relasjon til læringsmålene
o	ressurser og infrastruktur
o	tilsynssensorrapporter

Studentenes vurdering av bla.
o	studieinformasjon og undervisningsstart 
o	undervisningsopplegget 
o	læringsmiljøet
o	vurderingsformene
o	gjennomføring av studentevalueringene
o	egeninnsats

Vurderingene kommenteres under de relevante punktene i malen nedenfor når det er noe særskilt å bemerke. Rapporten lenkes opp til emnesiden etter å ha blitt behandlet av instituttet. Ev. instituttinterne kommentarer som ikke skal publiseres på nett, kan følge med rapporten i et internt notat.

1. Beskrivelse av og kommentarer til eventuelle avvik fra og endringer i emnebeskrivelsen
Med avvik menes forandringer gjennomført etter undervisningsstart pga uforutsette omstendigheter. Med endringer menes forandringer som er gjennomført og annonsert før undervisningsstart.

I henhold til emnebeskrivelsen fordeles undervisningen på ca 7 timer pr uke ut over semesteret. 
Planleggingen av undervisningen høsten 2006 ble gjort i henhold til dette og til fastsatte frister våren 2006. Dessverre var ansettelsen av Peter Smith som førsteamanuensis II klar først sent i vårsemesteret og ettersom undervisningsplanene for høsten 2006 og våren 2007 da allerede var fastsatt ved Smiths hjemmeuniversitet, ble eneste løsningen å sette ham inn på to ukers intensivundervisning høsten 2006. Dette ble ikke ansett som optimalt, men var det beste vi fikk til under de gitte forutsetningene. Noen av studentene uttrykte misnøye med dette, mens noen synes dette var en utmerket måte å starte på.

Etter å ha fått pengestøtte til Irlandstur for studentene, ble det bestemt at kurset ville inneholde en ukes opphold i et irsktalende område (Gaeltacht) der en del av de resterende 68 timene med forelesninger ble gitt i tillegg til at resten av timene ble fordelt ut over semesteret med ca fem timer pr uke. 

Informasjon om intensivundervisningen ble lagt ut på emnets semestersider allerede 12. mai 2006 og informasjon om oppholdet i Gaeltacht ble lagt ut 26. mai 2006. I følge studentevalueringen (6 leverte evalueringsskjema) bedømmes denne informasjonen som bra av 60% og dekkende av 20%. 20% mener informasjon om tid og sted var mangelfull, men dette er videre kommentert med at det virket forvirrende med 3 seminarrekker, en løsning som dessverre har sitt grunnlag i FS. 

2. Kommentarer til kvantitative gjennomføringsdata på emnet (karakterer, stryk, frafall)
Gjennomføringsdata fremskaffes av studieadministrasjonen ved hjelp av FS-rapport 754.001. For emner med mer enn 10 studenter anbefales det at karaktergivning og stryk kommenteres i forhold til gjennomsnittet på faget og fakultetet. Når et emne har vært undervist to eller flere ganger siden forrige periodiske evaluering, kommenteres også signifikante endringer i løpet av rapporteringsperioden.

Obligatoriske aktiviteter
Turen til Irland ble innført som obligatorisk aktivitet ettersom vi fikk støtte til å dekke utgiftene. I tillegg har emnet to obligatoriske oppgaver som 12 studenter leverte og fikk godkjent ved første forsøk. 

Karakterfordeling
12 studenter var oppmeldte til eksamen, 11 møtte og 1 fikk innvilget søknad om utsatt eksamen. I skrivende stund har ikke sensuren falt for den utsatte eksamen. Fordelingen av karakteren er som følger:
A 18%
B 18%
C 36%
D   9%
E  18%

Med så få studenter er det vanskelig å få et godt inntrykk av karakterfordelingen, men hovedtyngden ligger på C og snittet ligger på C med bruk av alle karakterer bortsett fra stryk.

Emnet har blitt gitt en gang tidligere, høsten 2004. Da avla 18 studenter eksamen og fordelingen var som følger:
A  6%
B 17%
C 44%
D 11%
E 6%
F 17%

De to gangene emnet har vært gitt sett under ett, har en tilnærmet normert karakterfordeling.

Vurderingsformer
Emnet har en 6-timers skoleeksamen (20 studiepoeng). 16,67% ønsket seg mappe som vurderingsform mens 83,3% ønsket seg hjemmeoppgave. Som et typisk ferdighetsemne egner emnet seg etter fagmiljøets vurdering best til skoleeksamen og det er foreløpig ingen planer om å endre dette til hjemmeoppgave.

3. Er det indikasjoner/eksempler på særlig god kvalitet? Hvordan er de fulgt opp? 
Her beskrives spesielt vellykkede grep i organiseringen av opptak, undervisning og prøving som andre kan ha nytte av.

Pengestøtten fra Irland gjorde det mulig å tilby studentene et gratis, 1-ukes opphold i et irsktalende område (Gaeltacht) i oktober. Studentene ble innlosjert hos flere familier i området. Hver dag ble det undervist av emneansvarlig og om ettermiddagen/kvelden ble det arrangert utflukter, besøk på den lokale barneskolen og på den lokale ungdomsskolen samt kulturelle begivenheter. Studentene fikk rikelig med anledning til å forsøke seg på irsk i hverdagssituasjoner, de fikk høre språket og de fikk se hvordan et Gaeltacht fungerer. Studentene var meget godt fornøyde med dette oppholdet, noe de har gitt uttrykk for i evalueringsskjemaene og direkte til emneansvarlig. 

Gjennom hele semesteret har studentene etter så å si hver forelesning fått øvingsoppgaver knyttet til det temaet som har vært dekket i den gjeldende forelesningen. Det har vært frivillig å levere disse oppgavene til retting, de studentene som benyttet seg av tilbudet, var veldig fornøyde med dette opplegget og 100% har svart seg enige i at disse har fått dem til å arbeide aktivt med emnets innhold mens 66,7% har svart seg enige i og 33,3% delvis enige i at øvelsene har fått dem til å arbeide jevnt med emnets innhold. Flere har også nevnt disse øvelsene spesifikt som noe positivt.

4. Er det indikasjoner på sviktende kvalitet? Hvordan er de fulgt opp? 
Her beskrives ev. mindre vellykkede grep i organisering av opptak, undervisning og prøving som andre kan ha nytte av å kjenne til.

Intensivundervisningen ved begynnelsen av semesteret oppfattes av flere av studentene og av emneansvarlig som upedagogisk og lite sammenhengende med resten av undervisningen. Dette er et problem som det jobbes med og som man var klar over kom til å dukke opp ettersom det først var klart så sent hvordan undervisningen med førsteamanuensis II kom til å bli og ettersom det var første gangen denne ordningen ble gjennomført på faget som helhet. Se ellers punkt 1 for utfyllende kommentar. 

6. Forslag til tiltak for å forbedre emnet 
Hva er det viktig å fokusere på i fremtiden for å forbedre kvaliteten på emnet i lys av beskrivelsene ovenfor?

Av de 12 som avla eksamen i emnet, har 6 levert evalueringsskjema. Gjennomgående er de som har svart, fornøyde med emnet. 100% har svart ”Svært bra” på spørsmålet ”Hvordan synes du undervisningen har dekket emnets innhold?” og på spørsmålet ”Hvor fornøyd er du alt i alt med dette emnet?” har 66,7% svart ”Svært godt fornøyd” og 33,3% ”Godt fornøyd”. 

Likevel er det forbedringspotensial på emnet og følgende er ting å fokusere på fremover:

For det første bør intensivundervisningen deles opp slik at førsteamanuensis II underviser intensivt i to bolker av én uke, helst ut over i semesteret, ikke ved semesterstart. Dette jobbes det allerede med å få til. 

For det andre vil det bli foretatt endringer i pensum dels på bakgrunn av studentenes uttalelser både i evalueringsskjemaene og i direkte kontakt med emneansvarlig, dels på bakgrunn av emneansvarligs (undervisers) erfaring. New Irish Grammar vil bli supplert med en enklere grammatikk, Úrchúrsa vil erstattes av bøker som er enklere og mer øvingsbaserte. Enklere tekster vil også inngå i pensum.